***МАЛЫ ВОСАЎ***

 У гэтай вёскі таксама была свая гісторыя. Вёска знаходзілася за 18 кіламетраў на паўднёвы захад ад Краснаполля. Уваходзіла ў Наваельненскі сельскі Савет, у склад калгаса “Ленінскі шлях”. Рэльеф раўнінны. На паўднёвы усход і захад межавала з лесам. Транспартныя сувязі па шашы на Краснаполле, якая праходзіла побач з вёскай.

 Складалася вёска *Малы Восаў* з крывалінейнай вуліцы з завулкам, арыентаванай з паўднёвага ўсходу на паўночны захад і забудавана была пераважна двухбакова драўлянымі дамамі сядзібнага тыпу. Утульныя хаты, гумны, свірны…

 Вядома яна была паводле пісьмовых крыніц з 18 стагоддзя. У 1834 годзе ў вёсцы налічвалася 9 двароў, пражывала 78 жыхароў.

У 1880 годзе ў Малым Восаве ўжо 21 двор і пражывае 144 жыхары. Частка вяскоўцаў займалася сталярным промыслам. Меліся драўляная царква, школа граматы.

У гады вайны вёска была акупіравана. 55 вяскоўцаў змагаліся на франтах і партызанскіх атрадах ў гады Вялікай Айчыннай вайны, 23 з іх загінулі.

У 1986 годзе ў Малым Восаве 41 гаспадарка, 96 жыхароў. Меліся клуб і бібліятэка.